Diari Oficial de la Generalitat Valenciana


Sumari del DOGV 3295, del 28-07-1998 (1998/6134)

RESOLUCIÓ de 9 de juliol de 1998, de la Secretaria General i de les Direccions Generals de Centres Docents, d'Ordenació i Innovació Educativa i Política Lingüística i de Personal, per la qual es dicten instruccions en matèria d'ordenació acadèmica i d'organització de l'activitat docent als centres que durant el curs 1998-99 impartisquen ensenyaments d'Educació Secundària Obligatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3295

Data del DOGV
:   28-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6134


Data del document
:   09-07-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 9 de juliol de 1998, de la Secretaria General i de les Direccions Generals de Centres Docents, d'Ordenació i Innovació Educativa i Política Lingüística i de Personal, per la qual es dicten instruccions en matèria d'ordenació acadèmica i d'organització de l'activitat docent als centres que durant el curs 1998-99 impartisquen ensenyaments d'Educació Secundària Obligatòria. [1998/X6134]
  
El Reial Decret 173/1998, de 16 de febrer, pel qual es modifica i completa el Reial Decret 986/1991, de 14 de juny, pel qual s'aprova el calendari d'aplicació de la nova ordenació del sistema educatiu, estableix en l'article únic, apartat u, que, en l'any acadèmic 1998-99, s'implantarà, amb caràcter general, el tercer curs de l'Educació Secundària Obligatòria i deixaran d'impartir-se els ensenyaments corresponents al primer curs del Batxillerat Unificat i Polivalent i el primer curs de la Formació Professional de primer grau.
  
El Decret 47/1992, de 30 de març, del Govern Valencià, modificat parcialment pel Decret 164/1996, de 3 de setembre, estableix el currículum corresponent a l'Educació Secundària Obligatòria en la Comunitat Valenciana. L'Ordre Ministerial de 30 d'octubre de 1992, modificada per l'Ordre de 2 d'abril de 1993, estableix els elements bàsics dels informes d'avaluació així com els requisits formals derivats del procés d'avaluació que calen per a garantir la mobilitat dels alumnes. Finalment, l'Ordre de 23 d'abril de 1993, de la Conselleria de Cultura, Educació i Ciència, modificada en part per l'Ordre de 20 de setembre de 1996, sobre avaluació en Educació Secundària Obligatòria, regula els procediments per a l'avaluació, promoció i titulació dels alumnes d'esta etapa educativa.
  
El Decret 234/1997, de 2 de setembre, del Govern Valencià, pel que s'aprova el Reglament Orgànic i Funcional dels Instituts d'Educació Secundària (DOGV del dia 8), estableix les directrius fonamentals de l'organització i funcionament dels dits centres i autoritza, en la seua Disposició Final Primera a la Conselleria de Cultura, Educació i Ciència per a desenrotllar allò que s'ha disposat en el mateix i regular quantes qüestions es deriven de la seua aplicació.
  
Convé, per tant, donar instruccions respecte a les mesures d'ordenació acadèmica al voltant de l'avaluació, el sistema de promoció d'estos alumnes, els horaris lectius, l'optativitat, la coordinació didàctica i l'elaboració del Projecte curricular i els aspectes didacticoorganitzatius que es refereixen a l'ús vehicular i social de les dos llengües oficials, i a coordinar les actuacions docents en l'inici de la generalització del segon curs del primer cicle de l'Educació Secundària Obligatòria.
  
Per tot això exposat, en virtut de les competències que estableix el Decret 32/1997, de 26 de febrer, del Govern Valencià (DOGV d'1 de març), esta Secretaria General i direccions generals han resolt dictar la següent resolució:
  
U
  
La present Resolució s'aplicarà, durant el curs acadèmic 1998/99, en els centres de Secundària de la Generalitat Valenciana que impartisquen ensenyaments d'Educació Secundària Obligatòria.
  
I COORDINACIÓ DIDÀCTICA
  
Comissió de Coordinació Pedagògica
  
Dos
  
1. En els Instituts d'Educació Secundària i en les Seccions, segons allò que s'establisca en la normativa específica que determine la creació de les mateixes, es constituirà la Comissió de Coordinació Pedagògica, que estarà integrada pel director, que en serà el president, el cap d'estudis i els caps de departament. Actuarà com a secretari/a el cap de departament de menor edat.
  
2. Les seues competències seran les que estableix l'article 95 del ROF d'Educació Secundària:
  
a. Analitzar, des del punt de vista educatiu, el context cultural i sociolingüístic de l'institut, per tal de proposar a l'equip directiu el pla de normalització lingüística i el disseny particular del programa o programes d'educació bilingüe que aplique el centre, per a la seua inclusió en el projecte educatiu de l'institut.
  
b. Establir les directrius generals per a l'elaboració i la revisió dels projectes curriculars d'etapa, escoltat el Claustre.
  
c. Coordinar l'elaboració i la revisió, i responsabilitzar-se de la redacció dels projectes curriculars d'etapa i de les seues possibles modificacions.
  
d. Analitzar i informar al Claustre sobre la coherència entre el projecte educatiu de l'institut, els projectes curriculars d'etapa i les seues possibles modificacions, la programació general anual i el conjunt de programes d'atenció a la diversitat que el centre establisca.
  
e. Establir les directrius generals per a l'elaboració de les programacions didàctiques dels departaments, del pla d'orientació educativa, psicopedagògica i professional i del pla d'acció tutorial, inclosos en el projecte curricular d'etapa.
  
f. Proposar al Claustre de professors, per a la seua aprovació, els projectes curriculars i el pla d'avaluació d'estos.
  
g. Coordinar el desplegament dels projectes curriculars d'etapa en la pràctica docent de l'institut.
  
h. Promoure i col·laborar amb el cap d'estudis en la coordinació de les activitats de perfeccionament del professorat.
  
i. Proposar al Claustre la planificació general de les sessions d'avaluació, d'acord amb les decisions incloses en els projectes curriculars d'etapa, i el calendari d'exàmens o proves extraordinàries.
  
j. Promoure l'ús del valencià en totes les activitats que li competeixen.
  
Tutoria
  
Tres
  
1) La tutoria i l'orientació de l'alumnat formarà part de la funció docent.
  
2) Cada grup d'alumnes tindrà un professor tutor. Es procurarà que siga el professor tutor qui impartisca una matèria o àrea comuna a tot l'alumnat del grup. Només excepcionalment podrà atribuir-se la tutoria a professorat que impartisca una matèria o àrea no comuna, quan hi haja circumstàncies en el conjunt del centre que impedisquen que la tutoria siga exercida pel professorat d'àrees o matèries comunes. Així mateix, i sempre que concórreguen circumstàncies especials que així ho aconsellen, podrà establir-se una tutoria compartida per a un mateix grup d'alumnes, és a dir, en grups de diversificació, o amb alumnes que requerisquen compensació educativa.
  
3) El tutor serà designat pel director, a proposta del cap d'estudis, segons els criteris establits pel Claustre.
  
4) La tutoria s'assignarà al professor que tinga dedicació completa, només excepcionalment podrà assignar-se tutoria al professor que compartisca docència en dos centres si concorren les circumstàncies següents:
  
a) Tindre assignades 12 hores setmanals de docència directa.
  
b) Impossibilitat d'assignar la tutoria a la resta del professorat del Claustre que té horari complet.
  
Quatre
  
Els professors tutors exerciran les funcions assignades en l'article 97 del ROF d'Educació Secundària:
  
1) Participar en el desplegament del pla d'acció tutorial i en les activitats d'orientació, davall la coordinació del cap o de la cap d'estudis i col·laborar amb el departament d'orientació.
  
2) Coordinar els professors del seu grup en tot allò referent al procés d'aprenentatge de l'alumnat.
  
3) Organitzar i presidir les sessions d'avaluació del seu grup.
  
4) Facilitar la integració de l'alumnat en el grup i fomentar en ell el desenrotllament d'actituds participatives.
  
5) Orientar i assessorar l'alumnat en els seus processos d'aprenentatge i sobre les seues possibilitats acadèmiques i professionals.
  
6) Col·laborar amb el departament d'orientació en els termes que establisca la direcció d'estudis.
  
7) Mitjançar davant la resta del professorat i de l'equip directiu en els problemes que es plantegen a l'alumnat del seu grup, en col·laboració amb el delegat i el subdelegat del grup corresponent.
  
8) Informar els pares i les mares, el professorat i l'alumnat del grup al començament del curs dels objectius, programes escolars i criteris d'avaluació, i també al llarg de l'any de tot allò que els concernisca en relació a les activitats docents, amb el programa o programes d'educació bilingüe que aplique el centre i amb el procés d'ensenyament i aprenentatge de l'alumnat del grup i de les avaluacions obtingudes.
  
9) Fomentar la cooperació educativa entre el professorat i els pares i les mares o tutors legals de l'alumnat.
  
10) Coordinar les activitats complementàries dels alumnes del grup.
  
11) Recollir les aspiracions, necessitats i consultes dels alumnes.
  
12) Informar els alumnes a principi de curs dels seus drets i deures.
  
En la primera reunió conjunta amb els pares/mares/tutors legals de l'alumnat del grup, s'informarà de les línies generals de la programació de les àrees o matèries, dels criteris d'avaluació, tant generals com específics de cada àrea o matèria, dels drets i deures de l'alumnat, del procediment de reclamació de qualificacions, del calendari de tutories i de les hores destinades a aquest fi, del sistema de control de faltes de l'alumnat que preveja el pla d'acció tutorial.
  
En el cas dels cicles formatius de Formació Professional, el tutor o tutora, a més de la coordinació del mòdul de formació en centres de treball, assumirà les funcions següents:
  
1) L'elaboració del programa formatiu del mòdul, en col·laboració amb el responsable designat a estos efectes pel centre de treball.
  
2) Per a l'avaluació del dit mòdul s'haurà de tenir en consideració l'avaluació dels restants mòduls del cicle formatiu i, sobretot, l'informe elaborat pel responsable designat pel centre de treball per al seguiment del programa formatiu d'aquest mòdul, sobre les activitats realitzades per l'alumnat durant el període d'estada al centre.
  
3) La relació periòdica amb el responsable designat pel centre de treball per al seguiment del programa formatiu, a fi de contribuir a fer que aquest programa s'ajuste a la qualificació que es pretén.
  
4) L'atenció periòdica a l'alumnat a l'institut durant el període de realització de la formació al centre de treball, per tal d'atendre els problemes d'aprenentatge que es presenten i valorar el desplegament de les activitats corresponents al programa de formació.
  
Cinc
  
El cap d'estudis coordinarà el treball dels tutors i mantindrà a tal efecte les reunions periòdiques necessàries.
  
Sis
  
Els tutors dedicaran setmanalment una hora lectiva al desplegament de les seues activitats de tutoria amb tot el grup d'alumnes.
  
Set
  
1. Els tutors hauran de dedicar també tres hores complementàries setmanals, una vegada cobertes les hores de guàrdia i guàrdia de recreació per a l'atenció als pares/mares/tutors legals, per a la col·laboració amb el cap d'estudis, amb el Departament d'Orientació, o el Servei d'Orientació Educativa, Psicopedagògica i Professional, així com amb el programa d'activitats educatives i complementàries del centre, i per a altres tasques relacionades amb la tutoria. Estes hores hauran de ser comunicades al principi del curs als pares/mares/tutors legals i als alumnes.